SAN FERNANDO CITY, LA UNION - Nangato unay ti demand wenno pagkasapulan no idilig iti available a suplay ti elektrisidad iti entero a Luzon idi kalman.
Daytoy ti rason no apay nga agingga iti agdama ket saan pay laeng a naisubli ti suplay ti koryente kalpasan ti naisayangkat a rotational brownout manipud pay idi agsapa kalman.
Segun ken ni Lilibeth Gaydowen, regional information officer ti National Grid Corporation of the Philippines (NGCP) North Luzon, dumanon iti 1,500 ti bilang dagiti damaged structures iti South Luzon gapu pay laeng iti idadalapus ti bagyo a ni Glenda.
Karaman ditoy dagiti nadadael a poste, tore, dagiti backbone ken transmission lines kasta met dagiti nag-shutdown a power plants.
Gapu iti daytoy, saan pay a maipanamnama no kaano a maisubli ti suplay ti koryente kadagiti dadduma a paset ti Luzon.
Maipalagip nga idi agsapa-kalman ket naaddaan iti 2-hour rotational brownout kadagiti dadduma a probinsia iti Amianan a Luzon kas iti La Union, Pangasinan, Ilocos Sur, Ilocos Norte, Cagayan, Isabela ken Kalinga.
ilo_Latn ilo_Latn ilo_Latn ilo_Latn ilo_Latn ilo_Latn